  Анжелика Тихонова корреспондент Туэ 27-тӥ пӧсьтолэзе ӟуч гожъясь, мер ужась, эрикрадъёсты утись Владимир Короленко вордӥськем дырысен 165 ар тырме. Солы сӥзьыса Удмуртиысь йӧскалык лыдӟетъюрт «Глазовские этюды» В.Г. Короленко: к 165-летию со дня рождения писателя» нимо адӟытон радъяз. Со сярысь ужъюртлэн «ВКонтакте» мерлыко вотэсысь огиназ ивортэмын. Владимир Короленколэн вань произведениосаз шонерлык, калыклэн шудэз понна нюръяськон, адямиосты батырлыко но юн луэмзэс адӟыны мылкыдыз шӧдӥськиз. Студент вакытысеныз аслэсьтыз улон шоры учконъёссэ шара веранъёсыз пытсэт сьӧры ворсанъёсын, ссылкаосын берытскиз. Революцилы дурбасьтэмен янгышатыса, 1879-тӥ арын 26 аресъем Владимир Короленкоез институтысь улляло но Ватка губерниысь Глазкаре келяло. Политикаен герӟаськем ссылкаез ньыль но ӝыны толэзь кыстӥськиз. Кыӵе вал со вакытэ кар? Мар со сярысь вакчи дыр ӵоже тодӥз Владимир Короленко? Кызьы со улон шоры учконзэ воштӥз? Кыӵе мылкыдыз кылиз солэн кар пумысен? Ӵапак со сярысь гожъясьлэн котырес лыдпусэзлы сӥзем адӟытонэ пыртэм книгаос вералозы. Адӟытонэн пӧсьтолэзь пумозь Удмуртиысь йӧскалык лыдӟетъюртын (Удмуртской урам, 264-тӥ юрт) тодматскыны луоз. Тодэ вайытом, «Удмуртия» издательство книга поттӥсьёслэн кык огъяросси вожвылъяськонъёсазы куинь диплом утӥз. Тегъёс: Лулчеберет Ижкар Литература Удмуртия история Йӧскалыклыдӟетъюрт  